Cel

Den biologia, e cel ta e unidad structural y funcional fundamental di tur organismo. E ta considera como e componente di mas chikito cu por manifesta bida independientemente. Celnan ta clasifica principal den dos tipo: prokaryote y eukarya.     

E termino cel ta deriva di e palabra Latin cellula cu ta nifica "camber chikito", un referencia na nan aparencia bou di microscop. Mayoria di cel ta microscopico y a wordo observa pa prome biaha pa Robert Hooke na 1665.    

Organismonan por wordo clasifica segun e cantidad di cel cu nan ta consisti. Esnan forma pa un cel singular ta yama unicelular, esaki ta e caso cu protozoa of bacteria, mientras cu organismonan forma pa multiple cel ta conoci como multicelular. E cantidad di cel ta varia enormemente, di algun shen, manera den cierto bichi (Nematoda), pa shen y tanto triyon (), manera den hende. Tipicamente, celnan ta midi un diameter di mas o menos 10 micrometer y ta pisa rond di 1 nanogram, aunke celnan significamente mas grandi tambe ta existi.    

Teoria di cel, formula entre 1838 y 1839 door di Matthias Jakob Schleiden (pa mata) y Theodor Schwann (pa animal), a declara cu tur organismo bibu ta consisti di un of mas cel, cu e cel ta e unidad fundamental di structura y funcion den organismonan bibu, y cu tur cel ta surgi for di celnan existente caba. Ademas, e ta sostene cu funcionnan vital ta surgi for di e actividad di celnan y for di interaccion entre celnan. E informacion herediario ta deposita den e DNA.    

E origen di e prome organismo na Tera tin lasonan fuerte cu e origen di e prome cel. Aunke tin varios hipotesis tocante con exactemente esaki a sosede, ta wordo accepta generalmente cu e proceso a cuminsa cu e formacion di moleculenan organico for di substancianan inorganico bou di condicionnan ambiental faborabel. Siguientemente, e biomoleculenan aki lo a organisa den structuranan mas compleho capasita pa auto-replicacion.    

 Historia 
E dearoyo di biologia celular ta pega pega cu avancenan tecnologico cu a haci e estudio di cel posibel. E prome bista riba morfologia di cel a surgi den siglo dieshsete, danki na e fomentacion di microscop simplistico. Den siglo diesnuebe y binti, e estudio a refina cu varios tecnica histologico pa microscopia di luz. Durante siglo binti, resolucion a aumenta fuertemente debi na e uzo di microscopia electronico, microscopia di fluorescencia, y microscopia confocal. Ademas, e binida di tecnicanan molecular, basa riba e uzo di zuur nucleico y enzymnan, a permiti analisis mas profundo di procesonan celular.

 Descubrimento 

E prome pasonan den investigacion celular a wordo tuma den siglo diesshete, despues di e invencion di e prome microscopnan na fin di siglo diesseis. E instrumentonan aki a permiti investigadonan haci tur tipo di observacion cu a conduci na un comprondemento di cel structural denter di dos siglo di tempo. Aki bou tin un bista cronologico di algun descubrimento importante:
 1665: Robert Hooke a publica su observacionnan pa cu tehido di mata, manera korki, uzando un microscop di 50 be cu el a construi su mes. El a nota un ripiticion di structuranan, manera esnan cu abehanan ta construi pa deposita nan honing, y a yama e unidadnan aki "celnan". Sinembargo, Hooke a observa solamenta celnan morto y no por a describi nan struktura interno.
 1670: Antonie van Leeuwenhoek a observa varios cel eukarya (manera protozoa y spermatazoa) y prokaryote (bacteria).
 1745: John Needham a describi presencia di organismonan unicelular.
 Decada di 1830: Theofor Schwann a studia celnan di bestia. Hunto cu Matthias Schleiden el a propone cu celnan ta e blokinan fundamental di ambos mata y bestia, y cu nan ta na e fundeshi di tur proceso di bida.
 1831: Robert Brown a descubri e nucleo di cel.
 1839: Jan Evangelista Purkyně a describi e cytoplasma di cel.
 1857: Rudolf Kölliker a identifica e mitocondria.
 1858: Rudolf Virchow a formula e principio cu tur cel ta surgi for di celnan existente caba.
 1860: Louis Pasteur a conduci numeroso estudio tocante e metabolismo di yeast y e funcion di sterilisacion.
 1880: August Weismann a mustra cu celnan moderno tin similaridadnan structural y molecular cu celnan di tempo antiguo.
 1931: Ernst Ruska a construi e prome microscop electronico di transmision na Universidad di Berlin. Cuater aña despues el a logra dos be e resolucion di un microscop di luz.
 1981: Lynn Margulis a publica su obra tocante e origen di cel eukaryotico, The Origin of Eukaryotic Cells.

 Caracteristica 
Celnan ta sistemanan termodynamico compleho cu propiedadnan structural y funcional comun cu ta permiti nan sobrevivencia. Sinembargo, diferente tipo di cel ta expone variacion riba e caracteristicanan comun aki, loke ta permiti specialisacion funcional y aumento di complexidad. Esaki ta tene celnan altamente organisa (orden), na costo di entropia (desorden) aumentativo di nan ambiente (p.e., dioxido di carbon), un rekisito fundamental pa bida. 

 Structura 
 Individualidad: Cada cel ta rondona pa un plasma membrana (capa externo) cu ta separ'e for di e ambiente. E plasma membrana por diferencia pa tipo di cel. Den celnan di animal e ta un capa dobel di moleculenan di vet (lipid). Den cel di mata y beskem tin un membrana extra fuerte  di sucu (polysacharide). Den e cel di bacteria e membrana ta consisti di substancianan manera  peptidoglycan of lipopolysacharide, y archaea su membrana ta componi diferente y ta varia hopi. E cobertura ta proteha e cel, ta permiti'e comunica cu su ambiente, ta regula loke drenta y sali, y ta yuda mantene un diferencia electrico entre e parti paden y pafo di e cel (e potencial di membrana).
 Cytosol: E likido intracelular unda e organelnan ta situa.
 Material genetico: Tur cel ta contene DNA como material hereditario  cu instruccion pa funcionamento di cel, y RNA necesario pa e exprecion di e informacion genetico.
 Metabolismo: Celnan ta posee enzym i otro proteinanan, pa sostene, huntu cu otro biomoleculenan, un metabolismo activo.

Category:Biologia